J e g y z ő k ö n y v

Készült Bihardancsháza Község Önkormányzat Képviselő-testületének **2017. november 8-án 1300 órai** kezdettel megtartott **soros** üléséről.

**Az ülés helye:** Bihardancsháza Község Önkormányzat tanácskozó terme

4175 Bihardancsháza, Kossuth L. út 17.

**Jelen vannak:**

Major József polgármester,

Szigeti Imre alpolgármester,

Bagosi Lajosné,

Balkuné Földesi Erika

Tóth Imre képviselők.

**Tanácskozási joggal rendelkezők**:

Peténé Majoros Emese jegyző,

Mészáros István alpolgármester,

Bézi Lajosné óvodavezető,

Nagy Tamás tűzoltóparancsnok.

**Jelen van még:** Mészárosné Herpai Szilvia jegyzőkönyvvezető.

**Hiányzó**: -

**Major József** polgármester köszöntötte a megjelenteket, megállapította, hogy a képviselő-testületi ülés határozatképes. Ezt követően az ülést megnyitotta és 5 igen szavazattal az alábbi napirendi pontot fogadta el megtárgyalásra a képviselő-testület:

1./ Az önkormányzat 2017. évi költségvetéséről szóló önkormányzati rendelet

módosításának bizottsági véleményezése

Az önkormányzat 2017. évi költségvetéséről szóló önkormányzati rendelet

módosításának megtárgyalása

**Előadó:** Bagosi Lajosné bizottsági elnök

Major József polgármester

2./ Az önkormányzat háromnegyedéves beszámolójának bizottsági

véleményezése

Az önkormányzat háromnegyedéves beszámolójának megtárgyalása

**Előadó:** Bagosi Lajosné bizottsági elnök

Major József polgármester

3./ Költségvetési koncepció bizottsági véleményezése

Költségvetési koncepció megtárgyalása

**Előadó:** Bagosi Lajosné bizottsági elnök

Major József polgármester

4./ Helyi adórendelet felülvizsgálatának bizottsági véleményezése

Helyi adórendelet felülvizsgálata

**Előadó:** Bagosi Lajosné bizottsági elnök

Major József polgármester

5./ Nagyrábéi Egységes Óvoda-Bölcsőde, Család- és Gyermekjóléti Szolgálat

SzMSz-ének bizottsági véleményezése

Nagyrábéi Egységes Óvoda-Bölcsőde, Család- és Gyermekjóléti Szolgálat

SzMSz-ének megtárgyalása

**Előadó:** Bagosi Lajosné bizottsági elnök

Major József polgármester

6./ Beszámoló a Berettyóújfalui Hivatásos Tűzoltóparancsnokság 2016. évi

tűzvédelmi tevékenységéről

**Előadó**: Nagy Tamás tű. alez., tűzoltóparancsnok

7./ Különfélék

* A nem közművel összegyűjtött háztartási szennyvíz begyűjtésére vonatkozó pályázati kiírás megtárgyalása

**Előadó:** Major József polgármester

* Belső ellenőrzési témakör meghatározása

**Előadó:** Major József polgármester

* IKSZT épületének üzemeltetése

**Előadó:** Major József polgármester

* Kukorica értékesítése

**Előadó:** Major József polgármester

* Hagyma árának meghatározása

**Előadó:** Major József polgármester

* **Tartósítóüzem**

**Előadó:** Major József polgármester

**1./ Napirendi pont:**

/Az anyag a jegyzőkönyv mellékleteként csatolva./

**Major József** polgármester előterjesztette az önkormányzat 2017. évi költségvetésről szóló önkormányzati rendelet módosítását.

**Bagosi Lajosné** bizottsági elnök elmondta, az Ügyrendi Bizottság megtárgyalta a költségvetési rendelet módosítását, melyet elfogadott és a testületnek is elfogadásra javasol.

A képviselő-testület 5 igen szavazattal elfogadta a bizottság tájékoztatását.

**Bagosi Lajosné** elmondta, már most az önkormányzat költségvetése 135 millió Ft, amikor 2002-be bekerült a testületbe még talán 20 millió Ft sem volt. Bár a költségvetésük nagy részét a közfoglalkoztatás teszi ki.

**Major József** polgármester közölte, a közfoglalkoztatásból eredő eszközbeszerzés több mint 20 millió Ft.

**Bagosi Lajosné** kihangsúlyozta, ez is csak a fejlődést mutatja, mivel ezek az eszközök itt maradnak a településen.

Előadta, a bevétel növekedésnél feltüntetésre került a diákmunka, ami előzetesen nem került betervezésre a költségvetésbe.

**Major József** polgármester elmondta, a bevétel növekedésnél szerepel még a lakosság víz- és csatorna szolgáltatás támogatása 265 ezer Ft. Ez abból ered, hogy pályáztak és ezt az összeget át kellett adni a TRV Zrt-nek, ezért a 265 ezer Ft a kiadási oldalon is megjelent. Az önkormányzat volt jogosult a pályázat benyújtására, de a támogatás összegét át kellett adni a szolgáltató részére.

**Mészáros István** alpolgármester megkérdezte, mit takar a részesedés vásárlás?

**Peténé Majoros Emese** jegyző a kérdésre válaszolva elmondta, ez a hulladékkal kapcsolatos részvényvásárlás.

**Mészáros István** alpolgármester érdeklődött, hogy mi lesz a Bihari Hulladékgazdálkodásnál lévő önkormányzati részvénnyel?

**Major József** polgármester közölte, ezt a társulást még köti a pályázatban meghatározott fenntartási idő, ezért ezt még nem lehet felszámolni. A közszolgáltatás ellátására a DHKK jogosult, ezért kellett részesedést vásárolni az önkormányzatoknak.

**Peténé Majoros Emese** jegyző tájékoztatásul elmondta, a részvény vásárlásáról testületi döntés is született.

**Major József** polgármester elmondta, mivel a napirendi ponttal kapcsolatban további hozzászólás nem érkezett, ezért az önkormányzat 2017. évi költségvetéséről szóló önkormányzati rendeletét elfogadásra javasolta, majd szavazásra bocsátotta.

Szavazáskor jelen volt 5 képviselő.

A képviselő-testület 5 igen szavazattal az alábbi rendeletet alkotta:

**Bihardancsháza Község Önkormányzata Képviselő-testületének**

**19/2017. (XI. 13.) önkormányzati rendelete**

**az Önkormányzat 2017. évi költségvetéséről szóló**

**2/2017. (II.13) önkormányzati rendelet módosításáról**

Bihardancsháza Község Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva Bihardancsháza Község Önkormányzata Képviselő-testületének az önkormányzat szervezeti és működési szabályzatáról szóló 2/2013. (II. 15.) önkormányzati rendeletében biztosított véleményezési jogkörében eljáró Ügyrendi Bizottság véleményének a kikérésével a következőket rendeli el:

**1. §**

Bihardancsháza Község Önkormányzata Képviselő-testületének az önkormányzat 2017. évi költségvetéséről szóló 2/2017. (II.13.) önkormányzati rendeletének (továbbiakban: Rendelet) 2 §-a helyébe az alábbi rendelkezés lép:

**2.§**

**A költségvetés bevételei és kiadásai**

(1)A képviselő-testület az önkormányzat 2017. évi költségvetését:

|  |  |
| --- | --- |
| **135 426 E Ft** | **Költségvetési bevétellel** |
| **135 426 E Ft** | **Költségvetési kiadással** |
| **0 E Ft**  **112 331 E Ft**  **23 095 E Ft** | **Költségvetési egyenleggel**  **-ebből működési**  **felhalmozási** |
|  |  |

állapítja meg.

###### a) A felhalmozási célú bevételt 23 095 ezer Ft-ban

ebből aa) 2016.évi pénzmaradvány 6 253 ezer Ft-ban

ab) Beruházásra átvett pénzeszköz 16 792 ezer Ft-ban

ac) Ingatlan eladásából szárm.bevétel 50 ezer Ft-ban

b)**A felhalmozási célú kiadást 23 095 ezer Ft-ban**

ebből ba) Beruházási célra 20 376 ezer Ft-ban

bb) Hitel visszafizetés, törlesztés 1 719 ezer Ft-ban

bc) Felújítási célra 1 000 ezer Ft-ban

###### c) Működési célú bevétel 112 331 ezer Ft-ban

ebből ca) Önkorm.működési támogatása 22 947 ezer Ft-ban

cb) Működési célú átvett pe. 58 927 ezer Ft-ban

cc) Közhatalmi bevétel 1 330 ezer Ft-ban

ce) Egyéb működési bevételek 20 335 ezer Ft-ban

cf) Mük.célu tám.visszafizetése 29 ezer Ft-ban

cg) Pénzmaradvány 8 763 ezer Ft-ban

###### d) Működési célú kiadást 112 331 ezer Ft-ban

ebből da) személyi juttatásokat 55 046 ezer Ft-ban

db)munkaadókat terhelő járulékok 6 657 ezer Ft-ban

dc)dologi kiadások 37 806 ezer Ft-ban

dd)önkorm. által folyósított tám. 5 121 ezer Ft-ban

de)pénzeszköz átadást, egyéb támogatá 1 333 ezer Ft-ban

df)általános tartalék 5 561 ezer Ft-ban

dg)Államházt.bel.megel.visszafiz 807 ezer Ft-ban

állapítja meg.

(2) Az önkormányzat költségvetési mérlegét az 2.1. és a 2.2. melléklet tartalmazza.

**3. §.**

(1) A Rendelet 2.1. melléklete helyébe a rendelet 1.1. melléklete lép.

(2) A Rendelet 2.2. melléklete helyébe a rendelet 1.2. melléklete lép.

(3) A Rendelet 2.3. melléklete helyébe a rendelet 1.3. melléklete lép.

(4) A Rendelet 2.4. melléklete helyébe a rendelet 1.4. melléklete lép.

(5) A Rendelet 3.1. melléklete helyébe a rendelet 2.1. melléklete lép.

(6) A Rendelet 3.2. melléklete helyébe a rendelet 2.2. melléklete lép.

(7) A Rendelet 7. melléklete helyébe a rendelet 3. melléklete lép.

(8) A Rendelet 8. melléklete helyébe a rendelet 4. melléklete lép.

**4.§**

Jelen rendelet kihirdetését követő nap lép hatályba.

**2./ Napirendi pont:**

/Az anyag a jegyzőkönyv mellékleteként csatolva./

**Major József** polgármester előterjesztette az önkormányzat háromnegyedéves beszámolóját.

**Bagosi Lajosné** bizottsági elnök elmondta, az Ügyrendi Bizottság megtárgyalta az önkormányzat háromnegyedéves beszámolóját, melyet elfogadott és a testületnek is elfogadásra javasol.

A képviselő-testület 5 igen szavazattal elfogadta a bizottság tájékoztatását.

**Major József** polgármester ismertette, a háromnegyedéves bevétel a módosított előirányzathoz képest 79,1 %-ra, a kiadások tekintetében pedig 73,59 %-ra teljesült. A bevétel esetében még lesz olyan, ami az utolsó negyedévben fog realizálódni, pl. a hagymából, paprikából származó bevétel, valamint vannak áthúzódóak is. Összességében megállapítható, hogy stabil a gazdálkodásuk.

Mivel a napirendi ponttal kapcsolatban hozzászólás nem érkezett, ezért az önkormányzat háromnegyedéves költségvetési beszámolóját elfogadásra javasolta, majd szavazásra bocsátotta.

Szavazáskor jelen volt 5 képviselő.

A képviselő-testület 5 igen szavazattal az alábbi határozatot hozta:

**80/2017. (XI. 8.) ÖH számú határozat**

Az Államháztartásról szóló 2011.évi CXCV. törvény (továbbiakban: Áht.) 23. § (1) bekezdésben, az államháztartásról szóló törvény végrehajtásáról szóló 368/2011.(XII.31) Kormányrendelet (továbbiakban: Ávr.) 24. § (1) (2) (3) (4) bekezdésben, Magyarország 2017. évi központi költségvetéséről szóló 2016. évi XC. törvény (továbbiakban: Kvt.), valamint Magyarország gazdasági stabilitásáról szóló 2011. évi CXCIV. törvény 45 § (1) a. pont felhatalmazása alapján, a Magyarország helyi önkormányzatairól szóló 2011. évi CLXXXIX. törvény 143.§ (4) bekezdésében biztosított feladatkörében eljárva, Bihardancsháza Község Önkormányzatának Képviselő-testülete a következő határozatot hozza:

**Bihardancsháza Község Önkormányzatának Képviselő-testülete az önkormányzat gazdálkodásának 2017. III. negyedéves teljesítéséről szóló tájékoztatót az előterjesztésnek megfelelően elfogadja.**

**Határidő:** 2017. december 31.

**Felelős:** Major József polgármester

**3./ Napirendi pont:**

/Az anyag a jegyzőkönyv mellékleteként csatolva./

**Major József** polgármester ismertette az önkormányzat 2018. évi költségvetési koncepcióját. Megjegyezte, ezt minden évben el kell készíteni belső szabályzat alapján.

**Bagosi Lajosné** bizottsági elnök elmondta, az Ügyrendi Bizottság megtárgyalta a költségvetési koncepciót, melyet elfogadott és a testületnek is elfogadásra javasol.

A képviselő-testület 5 igen szavazattal elfogadta a bizottság tájékoztatását.

**Major József** polgármester elmondta, a koncepcióban azok a számadatok kerültek kiemelésre, amik már biztos számadatok az elfogadott jövő évi költségvetési törvény alapján.

Mivel a koncepcióval kapcsolatban kérdés és hozzászólás nem érkezett, ezért azt elfogadásra javasolta, majd szavazásra bocsátotta.

Szavazáskor jelen volt 5 képviselő.

A képviselő-testület 5 igen szavazattal az alábbi határozatot hozta:

**81/2017. (XI. 8.) ÖH számú határozat**

Bihardancsháza Község Önkormányzata 2018. évi költségvetési koncepcióját az előterjesztés szerint tudomásul veszi. A költségvetés részletes kidolgozása a koncepció figyelembevételével történjen.

**Felelős**: polgármester

**Határidő:** A költségvetési törvényben meghatározottak szerint

**4./ Napirendi pont:**

/Az anyag a jegyzőkönyv mellékleteként csatolva./

**Major József** polgármester előterjesztette a helyi adórendeletek felülvizsgálatát.

**Bagosi Lajosné** bizottsági elnök elmondta, az Ügyrendi Bizottság egyet ért azzal, hogy az önkormányzat a helyi adók esetében az adómértéket 2018. évben nem módosítja.

A képviselő-testület 5 igen szavazattal elfogadta a bizottság tájékoztatását.

**Major József** polgármester megkérdezte, ki az, aki egyet ért azzal, hogy 20178 évre vonatkozóan nem módosítják az adó mértékét?

Szavazáskor jelen volt 5 képviselő.

A képviselő-testület 5 igen szavazattal az alábbi határozatot hozta:

**82/2017. (XI. 8.) ÖH számú határozat**

Bihardancsháza Község Önkormányzatának Képviselő-testülete úgy határozott, hogy a helyi adók esetében az adómértéket 2018. évre vonatkozóan nem módosítja.

**Határidő**: azonnal, illetve értelemszerűen

**Felelős:** Jegyző

**5./ Napirendi pont:**

/Az anyag a jegyzőkönyv mellékleteként csatolva./

**Bézi Lajosné** előterjesztette a Nagyrábéi Óvoda-Bölcsőde, Család- és Gyermekjóléti Szolgálat SzMSz-ét.

**Bagosi Lajosné** bizottsági elnök elmondta, az Ügyrendi Bizottság megtárgyalta a szervezeti és működési szabályzatot, melyet elfogadott és a testületnek is elfogadásra javasol.

A képviselő-testület 5 igen szavazattal elfogadta a bizottság tájékoztatását.

**Bézi Lajosné** kiegészítésként elmondta, az SzMSz módosítása még mindig az ellenőrzés következménye. Az elmúlt időszakban mindenféle ellenőrzésen átestek, mind az óvoda, mind a bölcsőde, valamint a család- és gyermekjóléti szolgálat tekintetében. Már amikor a bölcsődei szakmai egység ellenőrzése volt, már akkor is kifogásolták, hogy az SzMSz csak az óvodára szól és nem volt kibővítve a család- és gyermekjóléti szolgálatra. Mivel augusztusban sor került a család- és gyermekjóléti szolgálat szakmai egység ellenőrzésére is, ahol ismét kifogásolták, hogy miért nincs egy közös SzMSz-ük. Próbálták elmagyarázni, hogy három szakmai egységről van szó, és nagyon nehéz egy olyan SzMSz-t létrehozni, amit mindhárom egységre megfelel. Ekkor egy kompromisszumos megoldásban egyeztek meg, ki kell dolgozni az SzMSz-ban a család- és gyermekjóléti szolgálattal való kapcsolatukat. Ennek megfelelően az SzMSz egy szervezeti ábrával és néhány gondolattal kiegészítésre került, milyen kötelezettségekkel tartozik feléjük, pl. szabadság, egészségügyi alkalmassági vizsgálat, valamint a bélyegzési és aláírási joggal is kiegészült.

**Peténé Majoros Emese** jegyző elmondta, intézményvezető asszony becsületére legyen mondva, hogy új vezetőként átvette az intézményt és minden ellenőrzést végig csinált minimális hiányosságokkal. Elismerését fejezte ki részére.

**Bézi Lajosné** megköszönte a jegyző asszony által elmondottakat. Megjegyezte, nem tudnak mit csinálni, ha a felsőbb szervek kérnek valamit, akkor azt meg kell csinálni.

**Mészáros István** alpolgármester megkérdezte, most már mindent átlát intézményvezető asszony?

**Bézi Lajosné** a kérdésre válaszolva elmondta, már most igen, ugyanis rá volt kényszerülve, hogy mindennek utána nézzen, bölcsődének, óvodának, család- és gyermekjóléti szolgálatnak. Előadta, kollégái is nagyon sokat segítettek neki, valamint az adminisztrációs munka elvégzéséhez is sok segítséget kap.

**Major József** polgármester a Nagyrábéi Óvoda-Bölcsőde, Család- és Gyermekjóléti Szolgálat SzMSz-ét elfogadásra javasolta, majd szavazásra bocsátotta.

Szavazáskor jelen volt 5 képviselő.

A képviselő-testület 5 igen szavazattal az alábbi határozatot hozta:

**83/2017. (XI. 8.) ÖH számú határozat**

Bihardancsháza Község Önkormányzatának Képviselő-testülete a Nagyábéi Óvoda-Bölcsőde, Család- és Gyermekjóléti Szolgálat módosított Szervezeti és Működési Szabályzatát az előterjesztés szerint elfogadja.

**Határidő:-**

**Felelős:** intézményvezető

**6./ Napirendi pont:**

/Az anyag a jegyzőkönyv mellékleteként csatolva./

**Nagy Tamás** elmondta, a beszámolóját annyival szeretné kiegészíteni, hogy az elmúlt két évben is érkezett hozzájuk megkeresés a beszámoló megtartásával kapcsolatban, amit el is készített, de nem volt szerencséje másnak a szerencsétlenségéből adódóan részt venni a képviselő-testületi ülésen. Közölte, szeretne egy átfogó képet adni a katasztrófavédelem tevékenységéről, mivel erre még nem volt alkalma. Maga a katasztrófavédelem szervezete 2000-ben alakult meg, de 2012-ben történt egy nagyfokú átalakulás, ugyanis a katasztrófavédelem szárnya alá került mind a tűzvédelem, mind a polgárvédelem és az újonnan megalakult iparbiztonsági tevékenység. Ezt a három tevékenységet egy szervezetbe integrálták. Az új szervezet alapvetően tevékenysége során a megelőzésre helyezte és helyezi jelenleg is a hangsúlyt. Az előző években is a megelőzési tevékenységet tartalmazta a beszámoló. Minden egyes évben volt egy súlyponti kérdés, ami mögé megelőzési tevékenységet felsorakoztatott a katasztrófavédelem. Legyen ez a szén-monoxid mérgezés, kéménytűz- és szabadtéri tűz megelőzése, belterületi fasor ellenőrzése, valamint a belvízelvezető rendszerek ellenőrzése és az abból fakadó káresemény megelőzése. A lakosság felé folyamatos propaganda tevékenység folytatása a cél.

Ismertette, a szabadtéri tűzesetek a tűzoltóság tevékenységében kiemelt helyen helyezkedtek el, kiemelt szerepet töltöttek be. A tűzesetek döntő többsége szabadtéri tűzesetből adódott. Ezek számának csökkentésével a tűzoltóság költségeit csökkentik, kevesebb kivonulás, kevesebb gázolaj felhasználást von maga után. Ezek a tűzesetek gazos területeken keletkeznek, alapvető kárértékkel nem jár, viszont a szomszédos kultúrnövényeket veszélyeztetik. A cél ezeknek a gócpontoknak a felmérése volt, ezek feltérképezése, tulajdonosok beazonosítása és felszólítása a terület rendbetételére. A vonulási statisztikából kimutatóható a 80 %-os csökkenés, ami egy folyamatos csökkenés volt. Az eset számból is látszik, hogy ez a tevékenység elérte a célját.

Elmondta, a másik fókusz a belvízelvezető rendszer karbantartottságának ellenőrzése volt. A Belügyminisztérium részéről a közfoglalkoztatás erre a célra lett kialakítva. A települések EFOP pályázat keretén belül pályázhattak a belvízrendszer karbantartására. Ez azt eredményezte esetükben, hogy Bihardancsháza településen belvízkár nem volt. Működési területüket tekintve felére csökkent vissza ez a káresemény. Kihangsúlyozta, ennek visszaszorítása főként az önkormányzatoknak köszönhető.

Közölte, a harmadik tevékenységük a tavalyi évben az általános lakossági figyelemfelhívás volt. Maga a berettyóújfalui tűzoltóság inkább a fiatalabb korosztály részére folytatott propaganda tevékenységet. Ugyanis minél fiatalabb korban kezdik el, annál hatásosabb. Szinte minden egyes tűzeset formánál, ami nem szabadtéri, belterülethez köthető, az általában az emberi nem tudásból fakad. Az emberek nincsenek tudatában annak, hogy milyen tűzesetek fordulhatnak elő. Ha ezt időben tudtára adják a gyerekeknek, akkor ez 15-20 év múlva kimutatható lesz a vonulási statisztikában. Megjegyezte, óvodás, iskolás csoportok előzetes időpont egyeztetés esetében látogathatják a parancsnokságot.

Előadta, úgy tudja, hogy a püspökladányi tűzoltóság is tartott oktatást Nagyrábén a gyerekeknek.

Ismertette, működési területükön elég sok rendészeti szakközépiskola van, ott rendes oktatási órát, valamint gyakorlatot tartanak. A diákok a gyakorlati részbe is bevonásra kerülnek.

Véleménye szerint a felnőtt lakosság a nehezebb dió, a lakosságot egy tájékoztatóra nem lehet beterelni, ha valamilyen érdekeltsége fűződik hozzá, pl. mezőgazdászoknak tartanak tájékoztatást, esetleg csak abban az esetben van rá esélyük. Alapvetően személyes megkeresésre ez nem működik. Országos és megyei lapokon keresztül történik a lakosság tájékoztatása. Minden egyes évben van egy alap propaganda, pl. fűtési szezon előtt felhívják a figyelmet, hogy kéményseprővel nézessék meg a kéményt, valamint ellenőriztessék a tüzelő berendezésüket.

Kihangsúlyozta, összességében azt lehet elmondani, hogy egy évről beszámolva nem tűnik ki a megelőző tevékenység, ha azonban hosszú évre visszamenőleg nézik, ez csak akkor érzékelhető. Megjegyezte, azért is gyűjtötte ki sok évre visszamenőleg a statisztikai adatokat, hogy ez kitűnjön belőle. Következő évre feladatuk ezeknek a tevékenységeknek a folytatása. Kiemelt feladat lesz a lakóházakban keletkező tűzesetek megelőzése.

**Bagosi Lajosné** megjegyezte, a televízióban látható, hogy nagyon sok tűzeset történik.

**Nagy Tamás** elmondta, ez is egyfajta figyelemfelhívás az emberek részére. Akár a saját lakóházukban is történhet tűzeset, fel kell hívni a veszélyre a figyelmet. Megjegyezte, régen sokkal több tűzeset történt.

**Major József** polgármester megköszönte Nagy Tamás parancsok úrnak a részletes és mindenre kiterjedő beszámoló elkészítését. Bízik benne, hogy a település vonatkozásában elkészített 2016. évi adatokat tartalmazó táblázat jövőre is így marad, akkor túl sok beszámolni való nem lesz a településről.

Mivel a napirendi ponttal kapcsolatban további hozzászólás nem érkezett, így a beszámolót elfogadásra javasolta, majd szavazásra bocsátotta.

Szavazáskor jelen volt 5 képviselő.

A képviselő-testület 5 igen szavazattal az alábbi határozatot hozta:

**84/2017. (XI. 8.) ÖH számú határozat**

Bihardancsháza Község Önkormányzatának Képviselő-testülete a Berettyóújfalui Hivatásos Tűzoltóparancsnokság 2016. évi tűzvédelmi tevékenységéről szóló beszámolóját elfogadja.

**Határidő**:-

**Felelős:** tűzoltóparancsnok

**7./ Különfélék:**

/Az anyag a jegyzőkönyv mellékleteként csatolva./

* **A nem közművel összegyűjtött háztartási szennyvíz begyűjtésére vonatkozó pályázati kiírás megtárgyalása**

**Major József** polgármester előterjesztette a nem közművel összegyűjtött háztartási szennyvíz begyűjtése vonatkozó pályázati kiírást, melyet elfogadásra javasolt, majd szavazásra bocsátott.

Szavazáskor jelen volt 5 képviselő.

A képviselő-testület 5 igen szavazattal az alábbi határozatot hozta:

**85/2017. (XI. 8.) ÖH számú határozat**

Bihardancsháza Község Önkormányzatának Képviselő-testülete a nem közművel szennyvíz begyűjtésével kapcsolatos közszolgáltatás ellátásra kiírandó pályázati felhívást elfogadja.

Megbízza a jegyzőt a szükséges intézkedések megtételével.

**Határidő**: 2017. december 7.

**Felelős:** jegyző

* **Belső ellenőrzési témakör meghatározása**

/Az anyag a jegyzőkönyv mellékleteként csatolva./

**Major József** polgármester ismertette, minden évben meg kell határozni a képviselő-testületnek egy belső ellenőrzési témakört, melyre három javaslat érkezett. Az egyik kötelezettségvállalás szabályozottsága és szabályosága 2016. évben, selejtezés-leltározás, helyi adók kivetésének beszedési gyakorlata. E három témakör közül kell választani a testületnek.

**Peténé Majoros Emese** jegyző közölte, ha a kötelezettségvállalás mellett dönt a testület, akkor a 2017. évet kell választani, amikor már az ASP rendszerben kell dolgozni. Véleménye szerint a 2016. évnek nincs értelme.

**Major József** polgármester javasolta, hogy a 2018. évi belső ellenőrzési témakörként a selejtezés, leltározás kerüljön meghatározásra. Javaslatát elfogadásra, majd szavazásra bocsátotta.

Szavazáskor jelen volt 5 képviselő.

A képviselő-testület 5 igen szavazattal az alábbi határozatot hozta:

**86/2017. (XI. 8.) ÖH számú határozat**

Bihardancsháza Község Önkormányzatának Képviselő-testülete 2018. évi belső ellenőrzési témakörként a selejtezés, leltározás 2016-2017. témakörét jelöli ki ellenőrzésre.

**Határidő**: 2017. december 31.

**Felelős:** gazdasági vezető

* **IKSZT épületének üzemeltetése**

/Szóbeli előterjesztés alapján./

**Major József** polgármester tájékoztatásul elmondta, egyeztetett a tulajdonossal az IKSZT épületének üzemeltetésével kapcsolatban. Mivel a testület úgy döntött előző ülésen, hogy nem támogatta Bihardancsháza Jövőjéért Egyesület kérelmét, melyben kérték, hogy 400 ezer Ft-tal emeljék meg az egyesületnek a támogatását. Ekkor az a döntés született, hogy polgármesterként egyeztessen a tulajdonossal az épület üzemeltetéséről. Az egyeztetés során kiderült, hogy doktor úrnak ezzel az épülettel különösebb terve nincs. Felajánlotta neki, hogy az épületet az önkormányzat szívesen átveszi üzemeltetésre. Véleménye szerint az egyesületnek átadott 600 ezer Ft támogatás ennek az épületnek a kiadásait teljes mértékben fedezi. Doktor úr megkérdezte tőle, hogy mit ért üzemeltetés alatt. Elmondta neki, mivel a településen ez az egyetlen olyan épület, ami több fő befogadására is alkalmas, így közösségi színtérnek megfelelő lenne. Az a lényege, ha az önkormányzatnak bármikor szüksége van az épületre, akkor azt használhassa, de ehhez nem feltétlenül szükséges fenntartási szerződést kötni.

**Mészáros István** alpolgármester megkérdezte, újabb öt évre átadná doktor úr üzemeltetésre?

**Major József** polgármester a kérdésre válaszolva közölte, ez nem teljesen így van. Közölte, doktor úr azt mondta, hogy a téli időszakban a fűtési rendszert fel fogja töltetni fagyállóval, hogy az ne fagyjon el. Ha az önkormányzatnak téli időszakban szüksége van rá, akkor a fagyállót le kell engedni, de utána ugyanúgy vissza kell töltetni a rendszerbe. Doktor úr szívesen az önkormányzat rendelkezésre bocsátja az épületet.

Megjegyezte, ha odakerül a sor, hogy doktor úr értékesíteni akarja az ingatlant, de ezt bihardancsházi viszonylatban nem lesz olyan könnyű értékesíteni.

**Mészáros István** alpolgármester megjegyezte, majd erre lesz pályázat.

**Major József** polgármester megkérdezte, milyen pályázatról van szó?

**Mészáros István** alpolgármester közölte, magánszemély veheti meg, de pontosan utána fog ennek járni. Mihelyst ezzel kapcsolatban konkrétumot tud, azt jelezni fogja.

**Major József** polgármester arra kérte Mészárost István alpolgármester urat, ha ezzel kapcsolatban pontos információja lesz, akkor arról tájékoztassa. Megjegyezte, ezzel kapcsolatban már más is megfordult a fejében, de ennek anyagi korlátai vannak. Felvetette, esetleg a szociális szövetkezet részére meg lehetne vásárolni pályázati pénzből és így közvetett módon csak itt maradna a településen, tehát nem kerülne magánkézbe.

Megkérdezte a testületet, hogy ezzel kapcsolatban mi a véleményük? Esetleg most hagyják az egészet, és ha a pályázatról több információjuk lesz, akkor térjenek rá vissza és ha szükséges akkor igénybe veszik az épületet.

**Bagosi Lajosné** közölte, olyan sűrűn úgy sincs rá szükség.

**Major József** polgármester tájékoztatásul elmondta, hogy dr. úrnak jelentős összegű tagi kölcsöne van az egyesületnél, ami vagy meglesz neki vagy nem. Mivel az egyesületnek visszafizetési kötelezettsége volt, amit csak úgy tudott visszafizetni az egyesület, hogy doktor úr tagi kölcsönt adott. A visszafizetési kötelezettség abból adódott, hogy az egyesület által alkalmazott személy nem rendelkezett érettségivel, ez pedig a pályázat egyik feltétele volt.

Ezzel kapcsolatban hiánypótlás érkezett az egyesülethez, hogy küldjék be az érettségi bizonyítvány fénymásolatát, aminek nem tettek eleget. Véleménye szerint ebben az esetben több személy is hibázott, itt osztott felelősségről van szó.

Elmondta, doktor úr azt is említette, hogy volt olyan, hogy a közüzemi számlát kifizette, mivel jött a fizetési felszólítás. Előadta, az önkormányzat pedig most is átutalta az egyesületnek a 150 ezer Ft-ot, amit ebből az összegből kellene rendezni.

**Bagosi Lajosné** érdeklődött, hogy ki fizeti a villanyszámlát?

**Balkuné Földesi Erika** elmondta, hogy az alkalmazott fizeti.

**Mészáros István** alpolgármester megkérdezte, az egyesület bérli az épületet?

**Bagosi Lajosné** közölte, nem bérli.

**Mészáros István** megkérdezte, akkor miért ő fizeti az egyesület villanyszámláját?

**Balkuné Földesi Erika** közölte, azért mert még decemberig itt van munkaviszonya.

**Szigeti Imre** véleménye szerint az önkormányzat által nyújtott támogatásból, a 600 ezer Ft-ból akár fent is lehetne tartani.

**Major József** polgármester javasolta, hogy egyelőre hagyják így ezt az egészet, ahogy van, ha igénybe akarják venni az épületet, akkor szólnak tulajdonosnak. A használat során felmerült költségek megtérítésre kerülnek a tulajdonosnak.

**Szigeti Imre** alpolgármester megjegyezte, a 2018. évi költségvetési koncepció továbbra is tartalmazza az egyesület támogatását.

**Major József** polgármester közölte, a koncepció valóban tartalmazza, de a jövő évi költségvetés tárgyalásakor majd ezt megbeszélik. Kijelentette, a továbbiakban nem tervezi az egyesület támogatását évi 600 ezer Ft-tal.

**Mészáros István** alpolgármester érdeklődött, mi van az egyesület kérésével, hogy visszaköltöznének a Petőfi u. 2. szám alá?

**Major József** polgármester előadta, jelezte neki Balku Tamás, az egyesület elnöke, viszont azt mondta elnök úrnak, hogy nyújtsanak be hivatalos kérelmet. Jelenleg az a probléma, hogy oda nem tudnak visszamenni, mert ez az épület már tele van pakolva.

**Mészáros István** alpolgármester közölte, kérdés, hogy akar-e működni az egyesület január 1-től? Akar-e olyan tevékenységet folytatni, amit eddig is folytatott? Ha igen, akkor viszont hol?

**Mészáros István** alpolgármester előadta, hogy az egyesület ugyanúgy vállalja a település érdekében ezeket a szolgáltatásokat, mint eddig, akkor ezt meddig teszi?

**Bagosi Lajosné** közölte, esetleg míg támogatást kap az önkormányzattól.

**Major József** polgármester elmondta, ha Balku Jenőnek megszűnik a munkaviszonya december 31-el, akkor nem lesz aki a teleházban a szolgáltatást elvégezze.

**Bagosi Lajosné** megjegyezte, ott lesz Balku Tamás erre a feladatra.

**Szigeti Imre** alpolgármester ismertette, a teleház egy héten két alkalommal tart nyitva.

* **Kukorica értékesítése**

/Szóbeli előterjesztés alapján./

**Major József** polgármester tájékoztatásul elmondta, 489 mázsa kukorica, valamint 1410 kg törtszem van betárolva Nagyrábén a szárítóba. A lakosság és a dolgozók körében van igény a kukorica vásárlásra. Megkérdezte, mekkora mennyiség kerüljön értékesítésre Hajdúszovát fele és mennyit hagyjanak helyi értékesítésre ebből a mennyiségből?

**Balkuné Földesi Erika** megkérdezte, mennyire van igény a lakosság körében?

**Bagosi Lajosné** közölte, nem tudják, mivel még a kukorica ára sem tisztázott. Javasolta, értékesítsenek 300 mázsát.

**Major József** polgármester elmondta, a fennmaradó mennyiséget ha sikerül értékesítik a lakosság körében, ha nem tudják, akkor lehetőség van a betároltatásra is és tavasszal is tudnák értékesíteni.

**Mészáros István** alpolgármester megkérdezte, tavaly mekkora volt az igény?

**Bagosi Lajosné** közölte, tavaly nem volt nekik kukorica.

**Mészáros István** alpolgármester véleménye szerint az igényt fel lehet mérni.

**Bagosi Lajosné** előadta, az embereknek főként fizetéskor van pénzük. Sok esetben csak 1-2 zsák kukoricát vásároltak meg.

**Mészáros István** megkérdezte, annyiért értékesítené az önkormányzat, mint amennyiért Hajdúszovátnak.

**Major József** polgármester közölte, az önkormányzattól nettó 4.100 Ft/mázsa összegért kerül felvásárlásra a kukorica, amire rájön még a kompenzációs felár.

**Mészáros István** alpolgármester véleménye szerint ez egy kedvező árnak számít.

**Major József** polgármester javasolta, hogy Hajdúszovátnak értékesítsenek 300 mázsa kukoricát, a fennmaradó mennyisége, a 189 mázsát pedig értékesítsék helyben, 4500 Ft/mázsa áron.

**Bagosi Lajosné** véleménye szerint ebben az évben 50 mázsától többet úgy sem tudnak értékesíteni. Majd tavasszal újra lesz rá igény, amikor beindul a csirke szezon.

**Major József** polgármester megkérdezte, a törtszemet mennyiért értékesítsék?

**Szigeti Imre** alpolgármester elmondta, úgy emlékszik, hogy a két kukoricát összekeverték és úgy került értékesítésre.

**Major József** polgármester véleménye szerint ekkora mennyiségű tört szemet nem szabad összevegyíteni, mert akkor abból darát kapnak.

**Bagosi Lajosné** vélemény szerint külön kell értékesíteni a törtszemet.

**Major József** polgármester javasolta, hogy tört szemet csak a dolgozók vásárolhassanak.

**Bagosi Lajosné** javasolta, hogy a törtszem ára legyen 2500 Ft/mázsa. Ebben az esetben ki kellene kötni, hogy egy személy 50 kg-tól vagy 1 mázsától többet nem vásárolhat.

**Tóth Imre** közölte, ő is ennyiért vásárolta a törtszemet.

**Szigeti Imre** alpolgármester 3000 Ft/mázsa összeget javasol megállapítani a törtszemre.

**Major József** polgármester közölte, a dolgozók körében felmérik az igényt és ennyivel fogják elosztani a mennyiséget. Egyet ért Szigeti Imre alpolgármester javaslatával, mivel a törtszem semmivel sem rosszabb, mint a rendes kukorica. Viszont, ha azt nézi, hogy a dolgozóknak adják, akkor viszont a 2.500 Ft/mázsa összeget javasolja elfogadásra.

**Tóth Imre** egyet értett a javaslattal.

**Major József** polgármester javasolta, hogy a kukorica eladási ára 4500 Ft/mázsa, a törtszem dolgozók részére történő értékesítése pedig 2.500 Ft/mázsa összegben kerüljön meghatározásra.

Szavazáskor jelen volt 5 képviselő.

A képviselő-testület 5 igen szavazattal az alábbi határozatot hozta:

**87/2017. (XI. 8.) ÖH számú határozat**

Bihardancsháza Község Önkormányzatának Képviselő-testülete az önkormányzat által megtermelt kukorica lakossági célra történő értékesítési árát nettó 3.543 Ft/q, a törtszem árát nettó 1.969 Ft/q árban határozza meg.

**Határidő**: folyamatos

**Felelős**: polgármester

* **Hagyma árának meghatározása**

/Szóbeli előterjesztés alapján./

**Major József** polgármester elmondta, a mai ülésen a hagyma árát is meg kell határozni a testületnek.

**Szigeti Imre** alpolgármester közölte, a boltban 80 Ft-ba kerül.

**Major József** polgármester javasolta a vöröshagyma árát bruttó 80 Ft-ban meghatározni.

Szavazáskor jelen volt 5 képviselő.

A képviselő-testület 5 igen szavazattal az alábbi határozatot hozta:

**88/2017. (XI. 8.) ÖH számú határozat**

Bihardancsháza Község Önkormányzatának Képviselő-testülete az önkormányzat által termelt vöröshagyma eladási árát nettó 63 Ft/kg összegben határozza meg.

**Határidő:** folyamatos

**Felelős:** polgármester

* **Tartósítóüzem**

/Szóbeli előterjesztés alapján./

**Major József** polgármester tájékoztatásul elmondta, a tartósítóüzem engedélye rendben van, ma voltak kint az Élelmiszerlánc-biztonsági Hivataltól. Az ellenőrzés kisebb hiányosságokat tárt fel, mint pl. szúnyogháló felhelyezése, stb.

További kérdés, hozzászólás nem volt, így Major József polgármester 13 óra 59 perckor az ülést bezárta. A képviselők zárt ülésen folytatták tovább a tanácskozást.

K.m.f.

**Major József**  **Peténé Majoros Emese**

polgármester jegyző